
 L E G E



   privind procedura publicării şi republicării în

 

   Monitorul  Oficial  al  Republicii  Moldova a



actelor normative şi a rectificărilor operate în ele







În conformitate cu Legea nr.317-XV din 18 iulie 2003 privind actele normative ale Guvernului şi ale altor autorităţi ale administraţiei publice centrale şi locale,


Parlamentul adoptă prezenta lege ordinară. 


                                              Capitolul  I 

                                           DISPOZIŢII GENERALE

Art.1. –  Prezenta lege stabileşte procedura publicării şi republicării în Monitorul Oficial al Republicii Moldova a actelor normative ale Guvernului şi ale altor autorităţi ale administraţiei publice centrale şi a rectificărilor operate în ele.

Art.2. – Toate actele normative ale Guvernului şi ale altor autorităţi ale administraţiei publice centrale se publică, sub responsabilitatea conducătorilor acestora, în Monitorul Oficial al Republicii Moldova (denumit în continuare  Monitorul Oficial), editat de Agenţia Informaţională de Stat “Moldpres” (denumită în continuare  Agenţia „Moldpres”), în limba moldovenească, cu traducere în limba rusă şi în alte limbi, conform legislaţiei. 

Art.3. – Actele normative pot fi publicate în alte ediţii periodice, precum şi difuzate la radio şi televiziune, numai făcîndu-se trimitere la Monitorul Oficial.

Art.4. – Agenţia “Moldpres”, persoanele responsabile de publicarea actelor normative din cadrul autorităţilor emitente ale actelor normative supuse publicării, precum şi celelalte persoane implicate în procesul de publicare au obligaţia să acţioneze cu toată răspunderea şi să colaboreze la derularea procedurilor prevăzute de prezenta lege.


Art.5. – Procedura publicării, republicării actelor normative şi a rectificărilor operate în ele se realizează cu respectarea tehnicii legislative.

Capitolul  II

PROCEDURA DE PUBLICARE A ACTELOR NORMATIVE 

Art.6. – (1) Autorităţile administraţiei publice emitente de acte normative supuse publicării remit Agenţiei „Moldpres” actele respective în copie certificată. În sensul prezentei legi, prin certificare se înţelege aplicarea sigiliului emitentului pe fiecare pagină, fără a se suprapune pe textul actului.


(2) Adresarea oficială prin care se remit actele normative pentru publicare se semnează de conducătorul emitentului ori de locţiitorul său, ori de persoana anume desemnată din cadrul acestuia.

Art.7. – Documentul remis spre publicare trebuie să fie o reproducere exactă a actului normativ, cu indicarea elementelor de identificare obligatorii ale acestuia: denumirea autorităţii emitente, categoria actului normativ, data emiterii (adoptării) actului normativ, numărul de ordine şi titlul actului normativ.

Art.8. – Actele normative ale Guvernului, cu excepţia celor care conţin  secret de stat, se pregătesc şi se remit, în două exemplare, Agenţiei “Moldpres” de către Cancelaria de Stat a Republicii Moldova în termen de 3 zile de la data semnării şi se publică în Monitorul Oficial în termen de 7 zile de la data recepţionării lor de către agenţie. 

Art.9. – Actele normative se remit spre publicare Agenţiei „Moldpres” pe bază de condică de primire-predare. Evidenţa acestora se ţine la Agenţia „Moldpres” într-un registru special, pe categorii  de acte stabilite prin lege.

Art.10. – Actele normative se publică în ordinea înregistrării lor în registrul  Agenţiei “Moldpres”, cu excepţia celor urgente, care vor fi publicate cu prioritate.

Art.11. – Actele normative ale altor autorităţi ale administraţiei publice centrale se remit Agenţiei “Moldpres” spre publicare în termen de 3 zile de la data aprobării lor sau a înregistrării  de stat, în modul stabilit.

Art.12. – În procesul publicării, emitenţii au obligaţia de a comunica neîntîrziat  Agenţiei “Moldpres” toate datele necesare îndeplinirii cerinţei de publicare. 

Art.13. – Retragerea actelor normative de la publicare se poate face numai de către autorităţile care le-au adoptat sau le-au emis, printr-o adresare oficială transmisă Agenţiei “Moldpres”. Conducătorul Agenţiei “Moldpres” dispune imediat nepublicarea actului normativ respectiv în cazul în care, la momentul sesizării sale, publicarea nu a fost realizată.

Art.14. – Autoritatea care a solicitat retragerea actului normativ de la publicare suportă cheltuielile aferente operaţiunilor efectuate de către Agenţia “Moldpres” în procesul publicării pînă la data dispunerii nepublicării actului normativ respectiv. Obligaţia de plată a cheltuielilor menţionate se notifică autorităţii respective de către Agenţia “Moldpres”  în termen de cel mult 3 zile de la data dispunerii nepublicării.

                                           Capitolul  III  

                 REPUBLICAREA ACTELOR NORMATIVE

Art.15. – Actul normativ modificat sau completat substanţial se republică, în condiţiile legii, în Monitorul Oficial, în temeiul dispoziţiilor cuprinse în actul respectiv de modificare si/sau de completare.

Art.16. – Selectarea şi pregătirea actelor normative pentru republicare se efectuează de către Ministerul Justiţiei la indicaţia Guvernului, din proprie iniţiativă sau la propunerea autorităţilor administraţiei publice centrale emitente de acte normative supuse publicării în Monitorul Oficial. 

Art.17. – În caz de modificare substanţială a unor acte normative departamentale, autorităţile  administraţiei publice centrale emitente le pregătesc pentru republicare din proprie iniţiativă.

Art.18. – Pregătirea pentru republicarea actului normativ modificat şi/sau completat se efectuează în termen de cel mult 30 de zile de la data publicării ultimului act de modificare şi/sau de completare, prin confruntarea simultană a exemplarului de control al actului modificat cu actele de modificare şi/sau de completare. 

Art.19. – În cazul actului normativ departamental, după pregătirea lui pentru republicare de către autoritatea emitentă, textul acestuia, semnat, se transmite Ministerului Justiţiei spre avizare. Ministerul Justiţiei examinează textul actului normativ departamental supus republicării, în termen de cel mult 10 zile de la data recepţionării, şi transmite avizul său autorităţii emitente. În baza avizului Ministerului Justiţiei, autoritatea emitentă dispune republicarea sau procedează la refacerea textului actului supus republicării.

Art.20. – Ministerul Justiţiei sau alte autorităţi ale administraţiei publice centrale, care au pregătit actele normative pentru republicare, remit textul acestor acte  Agenţiei “Moldpres”. 

Art.21. – Agenţia “Moldpres” procedează la republicarea în Monitorul Oficial a actului normativ în forma transmisă în termen de cel mult 10 zile de la data recepţionării.

Art.22. – Republicarea actului normativ poate fi concomitentă cu publicarea actului normativ de modificare sau de completare ori, în cazuri întemeiate, ulterioară acesteia.

                                     Capitolul  IV

 RECTIFICAREA ACTELOR NORMATIVE PUBLICATE

Art.23. – În cazul în care, după publicarea actului normativ în Monitorul Oficial, în cuprinsul acestuia se descoperă erori materiale, în baza adresării oficiale a autorităţii administraţiei publice emitente, se procedează la publicarea unei note cuprinzînd rectificările necesare. În sensul prezentei legi, erori materiale se consideră greşelile gramaticale, omisiunile de text şi alte inexactităţi de ordin material. 

Art.24. – În cazul actului normativ departamental, după pregătirea lui pentru rectificare de către autoritatea emitentă, textul acestuia, semnat, se transmite Ministerului Justiţiei spre avizare. Ministerul Justiţiei examinează textul rectificat al actului normativ departamental în termen de cel mult 10 zile de la data recepţionării şi transmite avizul său autorităţii emitente.

Art.25. – În baza avizului Ministerului Justiţiei, autoritatea emitentă dispune publicarea rectificării sau procedează la refacerea textului actului supus rectificării. 

Art.26. – Adresarea oficială a autorităţii administraţiei publice emitente, semnată de către conducătorul acesteia, cu indicarea actului normativ supus rectificării, a numărului şi datei apariţiei Monitorului Oficial în care a fost publicat, a erorii materiale, a conţinutului rectificării şi, după caz, cu prezentarea copiei certificate a avizului Ministerului Justiţiei, se remite  Agenţiei “Moldpres”.

Art.27. – În baza adresării oficiale a autorităţii administraţiei publice privitor la rectificare, Agenţia “Moldpres” dispune publicarea rectificării în termen de cel mult 10 zile de la data recepţionării adresării.


Art.28. – Modificarea prevederilor unor acte normative prin efectuarea de  rectificări este interzisă.

Capitolul  V

 DISPOZIŢII FINALE

Art.29. – În fiecare autoritate a administraţiei publice va fi desemnată o persoană responsabilă pentru publicarea, republicarea şi rectificarea actelor normative  publicate care va colabora cu Agenţia “Moldpres”.

Art.30. – Întîrzierea efectuării unor publicări, republicări sau rectificări, cauzată de nerespectarea de către persoanele responsabile ale autorităţilor emitente a obligaţiilor ce le revin potrivit prezentei legi, atrage răspundere disciplinară în conformitate cu legislaţia.

                                   PREŞEDINTELE  PARLAMENTULUI  

                                               EUGENIA  OSTAPCIUC 

Chişinău, 1 aprilie 2004.

Nr.92-XV.

